Der er forskel på indvandring og flygtninge. Men desværre ikke altid i omtalen af dem.

Denne blog er en opfølgningsblog på sidste blog om, at stram indvandrerpolitik er en tabersag.

Det er ikke mig, som har åbent de danske grænser for flygtninge. Jeg mener, at flygtninge skal hjælpes i nærområderne og indvandrere, der er velfærdsturister aldrig skal komme ind over grænsen til vores kære Danmark. I 80’erne og 90’erne talte bl.a. socialdemokratiske borgmestre fra Vestegnen og et af mine egne politiske forbilleder Erik Ninn-Hansen for en strammere udlændingepolitik, men majoriteten lyttede ikke. Der kom velfærdsturister hertil i hobetal, som i dag har ødelagt det for nutidens udlændinge.

Med det sagt, så skal vi i Danmark ikke tro, at vi kan lukke os inde i vores egen lille osteklokke og isolere os i verdenssamfundet i en sådan grad, at Kim Jong-Un ville blive imponeret. Vi har indvandring og vi fortsætter med indvandring i Danmark i resten af min levetid. Heldigvis.

Så vil nogle måske bringe flygtningekrisen op, og her er jeg helt på linje med mit parti, der mener, at vi først og fremmest skal hjælpe i nærområderne. På denne måde kan vi bidrage til stabilitet og bedre vilkår til mennesker i nød, uden at vores eget land oversvømmes med kriseramte mennesker, der dybest set ikke behøver komme til os for at få hjælp. Vi kommer gerne til dem – og det er langt mere effektivt.

Østeuropæerne kommer allerede til landet og arbejder i håndværksfagene og landbruget samt mange andre brancher. En af de ting, der hurtigst står klart, hvis man også læser min tidligere blog om emnet, er, at østarbejdere er flittige folk. Det står også klart, at de under de rette arbejdsvilkår slet ikke behøver at gå for mindre end danske håndværkere. Vi har allerede i tusindvis af østeuropæere ansat i Danmark og mange gør et fortrinligt stykke arbejde.

Mens det sker, så forhindres danske statsborgere i, at tage deres Thailandske kone eller amerikanske flamme med hjem til Danmark, fordi Folketinget i sin iver efter at skærme af for muslimernes komme fuldstændig har skærmet af for kærligheden. Kærlighed er i min bog ikke noget, som man kan hegne ind bag landegrænser.

Den 10. oktober blev den seneste rapport fra de økonomiske vismænd offentliggjort. Vi skal gerne have 70.000 arbejdsomme indvandrere til Danmark inden 2025. Det lyder dælme af mange, men heri indgår også nordmænd, svenskere, tyskere og polakker og amerikanere.

Det er altså, ikke 70.000 flygtninge, for som de økonomiske vismænd også skriver, så drejer det sig ikke om "Personer, der kommer til Danmark som flygtninge eller som familiesammenførte til flygtninge” Det skyldes nemlig, at de har en væsentlig lavere beskæftigelsesfrekvens end personer, som kommer hertil for arbejdet.

Og endvidere i en artikel fra samme dag i Berlingske ”Virksomheder og universiteter kæmper med så restriktive og bureaukratiske regler på udlændingeområdet, at det risikerer at gøre det unødigt svært for dem at rekruttere og fastholde internationale eksperter, ligesom det risikerer at gøre dem til grin i udlandet. Så klar er meldingen fra såvel Københavns Universitet (KU), DTU som Dansk Arbejds- giverforening (DA) efter indtil flere tilfælde, hvor reglerne for ansættelse af forskere og specialister fra lande uden for EU efter deres mening bliver tolket alt for rigidt og bogstaveligt.”

I samme artikel omtales, at Danmarks Tekniske Universitet fik en bøde på 60.000 kroner for at have betalt en amerikansk forsker fra Syddansk Universitet for at være censor. Bøden skyldes, at forskeren alene havde arbejdstilladelse til Syddansk Universitet og ikke Danmarks Tekniske Universitet. Det virker helt tosset i mine ører.

Vi bør sige ja tak, til folk, der kommer hertil og bidrager.

Sluttelig bliver vi som samfund nødt til, at have et langt større fokus på at bevare vores fælles kultur, som i stor udstrækning desværre er gledet os af hænde siden Erik Ninn-Hansens tid. Dannelse, nationalitet, kultur, fællesskab og sammenhængskraften forsvinder helt, hvis ikke de søges genoprettet. Dette skrev jeg også om i en tidligere blog ”Alt handler ikke om dig.”